ด่วน! “ศาลทรัพย์สินทางปัญญา” สั่งห้าม SBN ถ่ายสดบอลโลกผ่าน AIS PLAYBOX
“ศาลทรัพย์สินทางปัญญา” มีคำสั่งห้าม SBN ผู้ให้บริการ AIS PLAYBOX ถ่ายทอดสดบอลโลก เนื่องจากเป็นการคุ้มครองสิทธิของกลุ่ม TRUE ในฐานะผู้ได้รับสิทธิอย่างถูกต้องตามกฎหมาย
“ศาลทรัพย์สินทางปัญญา” มีคำสั่งห้าม SBN ผู้ให้บริการ AIS PLAYBOX ถ่ายทอดสดบอลโลก เนื่องจากเป็นการคุ้มครองสิทธิของกลุ่ม TRUE ในฐานะผู้ได้รับสิทธิอย่างถูกต้องตามกฎหมาย
26 พ.ย. 2565

บริษัท ทรู คอร์ปอเรชั่น จำกัด (มหาชน) หรือ TRUE เปิดเผยว่า ในฐานะผู้ได้รับสิทธิในการเผยแพร่การแข่งขันฟุตบอลโลกรอบสุดท้าย (FIFA World Cup Final 2022) แต่เพียงผู้เดียวในประเทศไทยในระบบ IPTV และระบบ OTT ได้ดำเนินการปกป้องสิทธิตามกฎหมายทรัพย์สินทางปัญญาโดยยื่นฟ้องผู้ให้บริการทีวีอินเตอร์เน็ตรายหนึ่งที่ให้บริการผ่านกล่อง AIS PLAYBOX ต่อศาลทรัพย์สินทางปัญญาและการค้าระหว่างประเทศกลาง พร้อมกับยื่นคำร้องขอให้ศาลมีคำสั่งห้าม ไม่ให้มีการละเมิดลิขสิทธิ์เป็นการชั่วคราวด้วย
ล่าสุด ช่วงเย็นของวันที่ (25 พ.ย.65) ศาลทรัพย์สินทางปัญญาฯ ได้มีคำสั่งห้ามบริษัท ซุปเปอร์ บรอดแบนด์ เน็ทเวอร์ค จำกัด หรือ SBN ผู้ให้บริการ AIS PLAYBOX แพร่เสียงและแพร่ภาพการแข่งขันฟุตบอลโลกรอบสุดท้าย (FIFA World Cup Final 2022) ซึ่งจัดขึ้นที่ประเทศกาตาร์ อันเป็นการคุ้มครองสิทธิของกลุ่ม TRUE ในฐานะผู้ได้รับสิทธิอย่างถูกต้องตามกฎหมายแล้ว
ทั้งนี้จากมาตรการคุ้มครองชั่วคราวดังกล่าวกลุ่ม TRUE จึงขอแจ้งผู้ให้บริการโทรทัศน์ในระบบ IPTVและระบบ OTT ที่ไม่ได้รับอนุญาตให้ใช้สิทธิอย่างถูกต้องทั้งหมด ระงับการแพร่เสียงและแพร่ภาพการแข่งขันฟุตบอลโลกรอบสุดท้าย(FIFA World Cup Final 2022)ในทันที และเพื่อให้เป็นไปตามแนวทางเดียวกับคำสั่งศาลดังกล่าวรวมถึงหลีกเลี่ยงผลกระทบที่อาจจะเกิดขึ้นจากการละเมิดสิทธิ์ตามกฏหมายทรัพย์สินทางปัญญาต่อไป
อย่างไรตาม จากคำสั่งคุ้มครองชั่วคราวของศาลทรัพย์สินทางปัญญาฯในครั้งนี้ กลุ่มTRUE ได้ชี้แจงว่าจะไม่มีผลกระทบต่อสิทธิในการรับชมฟุตบอลโลกรอบสุดท้ายของประชาชนทั่วไป ยังคงสามารถรับชมการแข่งขันฟุตบอลโลกรอบสุดท้ายผ่านการให้บริการโทรทัศน์เป็นการทั่วไป (ฟรีทีวี) ได้ตามปกติ รวมทั้งยังสามารถรับชมการแข่งขันได้ทุกแมตช์ผ่านผู้ให้บริการโทรทัศน์แบบบอกรับสมาชิก(Pay TV) ในระบบเคเบิ้ลทีวีและทีวีดาวเทียมที่ผ่านการเข้ารหัสสัญญาณตามมาตรฐานและหลักเกณฑ์ที่กำหนดแล้ว